Yudia
BALI ORTI,singarajafm.com,- Embasnyanė penyanyi-penyanyi pengerauh anyar ring blantika musik lan lagu Bali ngawinang pengoneng nėnten perlu merasa jejeh. Makudang macem genre sanė ketanjaang pacang ngawewehin daftar pilihan. Indik puniki pacang ngawinang musik Bali sayan ngamolihang genah ring hati para penggemar.
Silih sinunggil artis sanė rumasuk anyar inggih punika Yudia. Anak istri mearan jangkep Ni Made Yudiartini puniki ngaluncurang mini album perdananyanė ring warsa 2016 puniki. Album mamurde “Rubah Penampilan” puniki medaging lima lagu, minekadi “Pules Pedidian”, “Suudang Je Beli”, “Yen Mula Saja”, “Sing Taėn Jumah”, lan “Rubah Penampilan”. Mini album puniki kegarap apik dan kaproduksi olih Harta Pro druėn Dėk Artha.
Yudia nelantarang pemargin hidupnyanė lumayan lantang sedurung menapaki dunia lagu pop Bali. “Saking alit, tiang sampun seneng megending. Sering nyarengin paduan suara. Tiang melajah padidi. Tiang nėnten fanatik indik genre musik. Manut tiang sanė penting lagu lan musik becik kapiragi,” baos anak istri sanė embas ring Perancak, Jembrana, 6 Oktober 1980 puniki.
Kasenengan utawi hobi magending puniki nerus kalimbakang ngantos danė makarya ring Dėnpasar. Danė sering “ngamėn” ring rėstoran antuk mengasah mentalnyanė. Mawinan kabisan magendingnyanė prasida sayan becik lan danė dados lewih percaya diri. Warsa 2001, Yudia makurnan sareng Made Wira Mulyawan, warga Br. Bersih, Desa Darmasaba, Badung. Saking pakurnan puniki ipun kekaruniai kalih putra Made Adi Wira Septiawan lan Nyoman Purnamadita Wira Febriawan. Pakaryan magending polih mejanggelan riantukan danė ibuk ngurus keluarga.
Ring siki galah, wėnten lomba dėsa sanė silih sinunggil penilaiannyanė simulasi. Saking iriki, Yudia kajudi mangda magending. Sang suami sanė makarya ring hotėl ngicėnin sokongan. Danė nawit ėksis malih ring jagat tarik suara.
Keaktifannyanė nėnten wantah urusan magending. “Tiang ngajak anak-anak muda antuk ngawentuk sekaa jangėr. Tujuan tiang, kesenian tradisional sampunang kantos punah. Saking latihan mejangėran tiang matemu sareng Pak Ketut Sana. Raganė sanė ngajahin tiang megending lan ngicėn lagu “Pules Pedidi”. Lagu puniki selanturnė karekam warsa 2014 ring studio Harta Pro. Selanturnyanė Bli Dėk Artha nawarinn tiang antuk ngaryanin mini album,” teges Yudia.
Ngawit makipu ring jagat tarik suara, Yudia harus dueg-dueg ngatur waktu. Danė setata nyayagang angga antuk ngurus keluarga. Yėning wėnten job manggung, kadang suami sanė nganter. Anggannyanė sokongan keluarga sanget ngewantu mawinan danė prasida total rikala makiprah ring jagat lagu pop Bali.
Sokongan saking pianak taler kamolihang karena pianaknyanė nyarita bangga miragi lagu ibunyanė kaputer ring radio. Yudia taler ngamolihang sokongan lan pesan saking reramannyanė mangda nėnten sombong lan kantun akėh indik sanė patut kelaksanayang. Riantukan punika danė setata ngatur galah diencėnė patut ngurus keluarga, diecėnė ngayah ring banjar, lan diencėnė mangggung antuk acara on air lan off air.
“Ipian tiang sanė utama inggih punika dados ibu rumah tangga sanė becik kėmahon hobi magending sida kesalurang. Antuk dados penyanyi lagu Bali, tiang meangen prasida sareng ngalestariang budaya Bali. Tiang ngaptiang lagu Bali dados tuan umah ring negeri padidi. Majeng gėnerasi muda, ngiring sinahyang bakat ring makudang widang. Sinahyang krėativitasnyanė. Majeng penggemar musik Bali, mangda tumbas album sanė asli. Sampunang numbas bajakan,” untatnyanė. (ama)
kik_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn